**A Vanyarci Evangélikus Egyházközség rendkívüli hírlevele**

*Vanyarc, 2020. március 22.*

**Kedves Vanyarciak!**

A koronavírus miatt meghozott felelősségteljes és szükséges állami korlátozások teljesen átírják napjainkat. Meg kell tanulnunk ezekben a hetekben, hogy nem a bevált életritmusunk és szokásaink szerint folyik az életünk. De mindez szükséges a járvány megfékezése és „széthúzása” miatt. Nagyon helyes módon települési önkormányzatunk **VANYARCON** című lapja is ellátott minket egészségügyi tanácsokkal, amelyeket nagyon komolyan kell vennünk.

Az állami rendelkezésekkel teljes összhangban Evangélikus Egyházunk Országos Elnöksége is rendeletben korlátoz az elkövetkező időre mindenféle egyházi együttlétet: istentisztelet, bibliaóra, énekkar, hittanóra, konfirmáció, ülések stb. Egyedül a temetés illetve esküvő megtartására van mód szűk családi körben. Imádkozzunk azért, hogy ez a vészterhes időszak mielőbb véget érjen, és megtarthassunk minden közösségi alkalmat. Addig legyünk higgadtak és türelmesek, bízzuk magunkat a Mindenható Úristen kezébe, aki most is ad erőt.

Szeretnénk, hogy a vasárnap (Krisztus Urunk feltámadásának ünnepe) továbbra is Isten Igéje hirdetésének napja legyen, ezért most írva vehetjük kezünkbe Böjt 4. vasárnapjának igehirdetését.

Pál levele a Római gyülekezethez, 7. fejezet:

**22 Mert gyönyörködöm Isten törvényében a belső ember szerint, 23 de tagjaimban egy másik törvényt látok, amely harcol az értelmem törvénye ellen, és foglyul ejt a bűn tagjaimban lévő törvényével. 24 Én nyomorult ember! Kicsoda szabadít meg ebből a halálra ítélt testből? 25 Hála legyen Istennek a mi Urunk Jézus Krisztus által! Tehát én magam értelmemmel ugyan Isten törvényének szolgálok, testemmel azonban a bűn törvényének.**

Kedves Testvéreim az Úr Jézus Krisztusban!

Cím**: Láthatatlan ellenség – látható és győztes ÚR**

Pál apostol abba az országba és városba írta ezt a levelét, ahol ma óriási a baj. Az egykori Itáliába, a Római Birodalom fővárosába. Naponta halljuk a friss adatokat, s tudjuk, hogy Európa koronavírustól legfertőzöttebb országról van szó. Sokan haltak már meg, és nem tudhatjuk, hányan mennek még utánuk. Gyakran halljuk szakemberektől, hogy a légzési elégtelenséges okozó SARS vírus egy láthatatlan ellenség, amellyel háborúban állunk. Nem látható, de a pusztító erejét látjuk és tapasztaljuk. A világ sok országának orvosi laboratóriumában folyik a megfeszített munka, egyfajta versenyfutás zajlik a koronavírus ellenszerének kifejlesztéséért. Most még csak hátrálni és védekezni tudunk, ha majd a tudós gyógyszerészek meglelik az ellenszert, már támadni is lehet. Isten segítse ezt a hallatlan igyekezetet és fáradozást.

A bűn törvénye, amelyről Pál apostol beszél, szintén egy láthatatlan ellenség. Kezdettől fogva napjainkig láthatjuk pusztító hatását. Sokszor nem értjük, miért úgy mennek a dolgok, ahogy? Miért nem térünk mindannyian jobb belátásra? Mert ha csak szeretet és békesség lenne a világon, úgy megváltozna az élet, hogy rá sem ismernénk. A baj sokkal nagyobb, mint gondolnánk. A bűn nem pusztán egy kis „rosszaság”, amit mi egyébként olyan könnyedén elnézünk magunknak és másnak is. A bűn életromboló erő, amely kiirthatatlanul ott fészkel ártó vírusként a szívünkben születésünktől fogva. Ezért beszél Pál a bűn „törvényéről”, azaz törvényszerű sajnos, hogy az ember a bűn uralma alatt legyen. Pál azt is látja, hogy van egy másik törvény, amely az Istentől jön, amely az életet védi és menti. Isten Szentlelke azon fáradozik, hogy mi ne a bűn törvényében, hanem az Isten törvényében gyönyörködjünk. Isten törvényét Jézus Krisztus vitte diadalra és töltötte be értünk**. Ő a látható és győztes Úr**. Ha engedjük, hogy lakozást vegyen bennünk, az kihat teljes életünkre, gondolatainkra és cselekedeteinkre. Meg fog látszódni rajtunk Krisztus hatalma. A bűn végső büntetésétől megóv minket Urunk, de nem vész ki belőlünk egyszer s mindenkorra a bűnre való hajlandóság, hiszen akkor máris a mennyben lennénk. Életünk végéig küzdenünk kell ellene. Ő velünk van a bűn elleni harcban, és nagy a jutalom: „**Isten kegyelmi ajándéka az örök élet Krisztus Jézusban, a mi Urunkban.**” Róm 6,23 Ámen

Imádkozzunk Dávid szavaival: Zsolt 62,6-9

6 ***Csak Istennél csendesül el lelkem, tőle kapok reménységet. 7 Csak ő az én kősziklám és szabadítóm, erős váram, nem ingadozom. 8 Istennél van segítségem és dicsőségem, erős sziklám és oltalmam az Isten. 9 Bízzatok benne mindenkor, ti népek, öntsétek ki előtte szíveteket, Isten a mi oltalmunk!*** *Irgalmazz Urunk! Úgy legyen! Ámen*

Felhívjuk a figyelmet az alábbiakra – hirdetés:

* **a Duna Televízió március 22-én vasárnap 11 órakor istentiszteletet közvetít a Budafoki Evangélikus Templomból, igét hirdet Fabiny Tamás püspök úr**
* előtte fél órával egyházunk magazinműsorát láthatjuk
* minden nap ugyanezen a csatornán reggel ½ 8-kor igei üzenetek hangzanak el
* egyházunk honlapján számos megnézhető és meghallgatható lelki tartalom található:

**www.lutheran.hu**

* éljünk a családi istentiszteletek – igeolvasás – imádság lehetőségével, remélve, hogy mihamarább ismét együtt lehetünk. Mikor? Erről külön értesítést küldünk (addig semmilyen alkalom nem lehetséges).

Isten irgalmába ajánlva magunkat, országunkat és az egész világot:

**Erős vár a mi Istenünk!**

Szabó András lelkész